66.

v súlade so svojím vyššie uvedeným uznesením z 29. apríla 2021 o svojich odhadoch príjmov a výdavkov na rozpočtový rok 2022: a) berie na vedomie nadchádzajúce preskúmanie strednodobej stratégie systému environmentálneho manažérstva (ďalej len „EMAS“) v polovici trvania; opakuje svoju výzvu, aby sa zmenil jeho súčasný plán znižovania emisií CO2 v záujme dosiahnutia uhlíkovej neutrality do roku 2030 na základe použitia internej ceny uhlíka; b) berie na vedomie, že jednou z hlavných oblastí záujmu EMAS v strednodobom horizonte bude zníženie emisií z osobnej dopravy; pripomína svoju výzvu na primerané zníženie počtu ciest na schôdze, ktoré sa dajú účinne zorganizovať na diaľku alebo v hybridnej forme, a na podporu prechodu na nízkouhlíkové alternatívy pri všetkých ostatných cestách za predpokladu, že to neovplyvní kvalitu legislatívnej a politickej činnosti; c) víta rozšírenie dobrovoľnej práce na diaľku zamestnancov Európskeho parlamentu; opakuje svoju výzvu, aby sa uprednostňovali hybridné schôdze alebo schôdze organizované úplne na diaľku, pokiaľ sa na nich neprijímajú politické rozhodnutia, ako sú vypočutia a výmeny názorov alebo interné a prípravné schôdze; pripomína svoju požiadavku, aby pri všetkých oficiálnych návštevách delegácií boli podmienkou povolenia prípravné schôdze a debrífingy po návštevách, ktoré sa musia uskutočniť plne na diaľku, a že od roku 2022 sa budú povoľovať len na tie delegácie, ktoré spĺňajú požiadavky; pripomína svoju výzvu adresovanú Predsedníctvu, aby zabezpečilo, že mimoriadne schôdze výborov v Štrasburgu sa budú konať výlučne za výnimočných okolností a že pred ich schválením v jednotlivých prípadoch bude potrebné predložiť riadne odôvodnenie; d) víta prebiehajúci proces revízie pravidiel týkajúcich sa služobných ciest; opakuje svoju výzvu, aby sa služobné cesty náležite schvaľovali na základe potrieb a aby sa pri nich v rámci možnosti využívali nízkouhlíkové druhy dopravy; opakuje svoju požiadavku revízie pravidiel týkajúcich sa služobných ciest akreditovaných asistentov poslancov podľa rovnakých zásad; e) nabáda poslancov, aby využívali nízkouhlíkové alternatívy dopravy; opakuje svoju výzvu, aby sa uskutočnila revízia vykonávacích pravidiel k štatútu poslancov v súvislosti s uhrádzaním leteniek v triede „flexible economy“ pri cestovaní v rámci Únie, okrem riadne odôvodnených výnimiek; f) opakuje svoju výzvu, aby Európsky parlament úzko spolupracoval s príslušnými miestnymi orgánmi, a najmä s bruselským regiónom, v úsilí stať sa priekopníkom v oblasti udržateľnej mestskej mobility tým, že bude zohrávať aktívnu úlohu pri vykonávaní plánu GoodMove, najmä pokiaľ ide o parkovacie miesta; opakuje svoju výzvu, aby sa rozšíril systém služobných bicyklov v Európskom parlamente a aby sa na presuny poslancov, zamestnancov a akreditovaných asistentov poslancov, ktorí majú príkazy na služobné cesty medzi Bruselom a Štrasburgom, používali služobné vozidlá; opakuje svoju výzvu na primerané zvýšenie počtu parkovacích miest vyhradených výlučne pre elektrické vozidlá; g) víta budúci návrh revízie pravidiel, ktorými sa riadi prijímanie skupín návštevníkov; berie na vedomie opatrenia, ktoré prijali príslušné útvary, pokiaľ ide o informovanie skupín návštevníkov o vplyve ich dopravy na životné prostredie; opakuje svoju výzvu, aby sa v roku 2022 zaviedol systém motivačného uhrádzania cestovných nákladov na základe vplyvu na životné prostredie; vyzýva, aby prepracované pravidlá boli v súlade s oznámením Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov s názvom Stratégia pre udržateľnú a inteligentnú mobilitu – nasmerovanie európskej dopravy do budúcnosti (COM(2020)0789), najmä s jeho odsekom 9 o kolektívnych cestách, a aby sa prispôsobili cestovné náklady skupín návštevníkov meniacim sa trhovým cenám a umožnili zmeny s cieľom zabrániť trhovým výkyvom cestovných výdavkov, ktoré vedú k nepriamej geografickej diskriminácii návštevníkov; h) konštatuje, že prebiehajú štúdie uskutočniteľnosti, aby sa posúdila nákladová efektívnosť inštalácie nových fotovoltických panelov vo viacerých budovách v Bruseli, a zároveň opakuje svoju výzvu, aby sa do roku 2023 v Bruseli nainštalovala najmodernejšia strešná fotovoltika s maximálnym potenciálom; opakuje svoju výzvu, aby sa prestali modernizovať vykurovacie zariadenia na fosílne palivá a aby sa v roku 2022 prijal plán postupného ukončenia používania fosílnych palív s konkrétnymi čiastkovými cieľmi, a tak sa predišlo uviaznutiu aktív, a aby sa uskutočnila analýza účinnosti a efektívnosti využívania systémov tepelných čerpadiel a iných relevantných technológií v súlade s cieľmi EMAS; pripomína svoju výzvu, aby sa verejné obstarávanie na základe potvrdení o pôvode postupne nahrádzalo miestnymi obnoviteľnými zdrojmi energie; i) pripomína, že drvivá väčšina poslancov Európskeho parlamentu podporuje myšlienku jediného sídla, aby sa zabezpečilo, že peniaze daňovníkov Únie sa budú vynakladať efektívne a že Európsky parlament prevezme inštitucionálnu zodpovednosť za zníženie svojej uhlíkovej stopy; pripomína, že podľa Zmluvy o Európskej únii musí mať Európsky parlament sídlo v Štrasburgu; konštatuje, že trvalé zmeny by si vyžadovali zmenu zmluvy, na ktorú je potrebná jednomyseľnosť; j) víta skutočnosť, že v akčnom pláne EMAS na rok 2021 sa stanovuje povinná konzultácia s asistenčnou službou pre zelené verejné obstarávanie pri všetkých postupoch verejného obstarávania v prioritných kategóriách produktov, ak sa to považuje za vhodné; opakuje však svoju požiadavku, aby konzultácia s asistenčnou službou pre zelené verejné obstarávanie bola povinná pri zákazkách s hodnotou nad 15 000 EUR; k) pripomína, že v nadväznosti na rozhodnutie Predsedníctva z roku 2018 o príspevku na všeobecné výdavky boli prijaté následné rozhodnutia pléna, a preto opätovne vyzýva Predsedníctvo, aby do konca roka 2021 zaviedlo zmeny pravidiel, ktorými sa riadi príspevok na všeobecné výdavky; l) vyzýva Predsedníctvo, aby vymedzilo a uverejnilo jasné a právne jednoznačné normy, v ktorých sa bližšie určí, v ktorých prípadoch možno nahlasujúcim osobám vrátane akreditovaných asistentov poslancov poskytnúť ochranu; m) zdôrazňuje, že je potrebné prehodnotiť politiku Európskeho parlamentu v oblasti ľudských zdrojov, aby mohol Európsky parlament využívať odborné znalosti všetkých svojich zamestnancov; domnieva sa, že je preto potrebné zmeniť pravidlá s cieľom umožniť všetkým kategóriám zamestnancov vrátane akreditovaných asistentov poslancov zúčastniť sa na interných výberových konaniach a vytvoriť programy rozvoja ľudských zdrojov, ktoré Európskemu parlamentu umožnia udržať si odbornosť týchto kategórií v službách inštitúcie; n) vyjadruje poľutovanie nad tým, že Predsedníctvo odmieta vykonať niekoľkokrát vyjadrené želanie pléna, aby sa prijali opatrenia na úplné zosúladenie výšky príspevkov pre úradníkov, ostatných zamestnancov a akreditovaných asistentov poslancov v súvislosti so služobnými cestami medzi tromi pracoviskami Európskeho parlamentu; vyzýva Predsedníctvo, aby sa touto otázkou bezodkladne zaoberalo s cieľom napraviť túto nerovnosť a aby prijalo okamžité opatrenia v súvislosti s revíziou platných pravidiel, ktorá je potrebná na zmenu právneho rámca; o) opätovne vyzýva Konferenciu predsedov, aby zrevidovala vykonávacie ustanovenia upravujúce činnosť delegácií a osôb vyslaných na služobné cesty mimo Únie; zdôrazňuje, že pri takejto revízii by sa mala zvážiť možnosť, aby akreditovaní asistenti poslancov mohli za určitých podmienok sprevádzať poslancov pri oficiálnych parlamentných delegáciách a služobných cestách; p) berie na vedomie rozhodnutie Predsedníctva z 8. februára 2021 o hlasovaní v režime účasti na diaľku; konštatuje, že hlasovanie na diaľku v prípade, že neexistuje rozhodnutie predsedu o mimoriadnych okolnostiach, nie je v súčasnosti možné; opakuje svoju výzvu Predsedníctvu, aby poslancom umožnilo uplatniť ich hlasovacie právo počas materskej alebo otcovskej dovolenky, počas dlhodobej choroby alebo v prípade vyššej moci; q) berie na vedomie prebiehajúce práce na výmene infraštruktúry Wi-Fi na troch pracoviskách; žiada rýchlu inštaláciu novej infraštruktúry; r) pripomína riziká pre bezpečnosť informácií a súkromie, ktoré sú neodlučiteľne spojené s používaním riešení závislých od tretích strán, a pozitívny vplyv používania softvéru s otvoreným zdrojovým kódom; trvá na tom, že používatelia by mali mať možnosť využívať softvér s otvoreným zdrojovým kódom na zariadeniach Európskeho parlamentu, a na potrebe decentralizovaných riešení s otvoreným zdrojovým kódom pre virtuálne schôdze a výmenu rýchlych správ; zdôrazňuje, že je potrebné riadne vyškoliť používateľov s osobitným zameraním na kybernetickú bezpečnosť; zdôrazňuje potrebu automatického jazykového prepisu a prekladateľského softvéru na podporu rovnakého šírenia informácií vo všetkých úradných jazykoch; s) berie na vedomie strategické usmernenia pre cloud, ktoré Predsedníctvo prijalo v júni 2020; opakuje svoju požiadavku opatrení, ktorými sa zabezpečí, aby pri obstarávaní softvéru a digitálnej infraštruktúry pre potreby Európskeho parlamentu vrátane cloudových riešení nedochádzalo k odkázanosti na určitého dodávateľa prostredníctvom požiadaviek na prenosnosť a úplnú interoperabilitu používaním softvéru s otvoreným zdrojovým kódom a vyčlenením obstarávania pre MSP a startupy; t) berie na vedomie služby, ktoré poskytujú niektoré styčné kancelárie Európskeho parlamentu v iných ako úradných jazykoch Únie; žiada Predsedníctvo, aby vykonalo analýzu uskutočniteľnosti poskytovania komunikačných materiálov, napríklad pre centrá Europa Experience, v jazykoch jazykových menšín, regiónov a komunít v rámci rôznych členských štátov, a aby poskytlo odhad príslušných finančných nákladov; u) berie na vedomie približné náklady na externalizáciu prekladu kľúčových uznesení v oblasti zahraničnej politiky do úradného jazyka príslušnej krajiny; opakuje svoju výzvu, aby sa vypracúval preklad takýchto dokumentov s cieľom posilniť vplyv a dosah činností Európskeho parlamentu v oblasti zahraničných vecí, a aby sa zabezpečilo, že na tento účel budú k dispozícii dostatočné rozpočtové prostriedky; v) berie na vedomie projekt „Immersive Online Experience“ a ďalšie online aktivity, ktoré sú návštevníkom k dispozícii; požaduje vytvorenie a podporovanie príležitostí pre občanov a obyvateľov členských štátov a partnerských krajín absolvovať virtuálne prehliadky Európskeho parlamentu so sprievodcom s cieľom dosiahnuť lepšiu informovanosť širšej verejnosti o činnosti a hodnotách inštitúcie; w) opakovane žiada Predsedníctvo, aby oznámilo svoje rozhodnutie o budove PHS spolu s podrobným rozpisom nákladov a podporných dokumentov; x) pripomína článok 27 ods. 1 a 2 štatútu poslancov Európskeho parlamentu o dobrovoľnom dôchodkovom fonde zriadenom Európskym parlamentom; y) berie na vedomie opatrenia, ktoré Európsky parlament prijal na zmiernenie dôsledkov pandémie ochorenia COVID-19 v prípade poskytovateľov upratovacích a stravovacích služieb; opakuje svoju výzvu Predsedníctvu, aby prehodnotilo politiku externalizácie Európskeho parlamentu, pokiaľ ide o upratovacie a stravovacie služby;